人日獵城南會者十人以身輕一鳥過槍急萬人呼爲韵得鳥字
作者：蘇軾
朝代：宋

paragraphs: 兒童笑使君，憂慍常悄悄。
誰拈白接䍦，令跨金騕褭。
東風吹濕雪，手冷怯清曉。
忽發兩鳴髇，相趁飛蝱小。
放弓一長嘯，目送孤鴻矯。
吟詩忘鞭轡，不語頭自掉。
歸來仍脫粟，鹽豉煮芹蓼。
何似雷將軍，兩眼霜鶻皎。
黑頭已爲將，百戰意未了。
馬上倒銀瓶，得兔不暇燎。
少年負奇志，蹭蹬百憂繞。
回首英雄人，老死已不少。
青春還一夢，餘年真過鳥。
莫上呼鷹臺，平生笑劉表。